Steffi Lemke

Steffi Lemke (* 19. januara 1968 w Dessauje) je němska politikarka Zwjazka 90/Zelenych, kotraž bě wot 8. decembra 2021 hač do 6. meje 2025 zwjazkowa ministerka za wobswět, přirodoškit, wěstotu reaktorow a škit konsumentow w kabineće Scholz. Lemke bě wot 1994 do 2002 a je znowa wot 2013 čłonka zwjazkoweho sejma.

Lemke studowaše wot 1982 do 1987 na Berlinskej Humboldtowej uniwersiće ratarstwo a skótnu produkciju a je diplomowa agrarna inženjerka. W lěće 1989 bě wona jedna ze załožerjow Zelenych w NDR. Lemke bě wot 1994 do 2002 přez krajnu lisćinu Saksko-Anhaltskeje (1. městno) wolena zapósłanča w zwjazkoweho sejma. Wot 2002 do 2013 bě generalna sekretarka Zwjazka 90/Zelenych na zwjazkowej runinje. Znowa je wot lěta 2013 čłonka zwjazkoweho sejma a rěčnica swojeje frakcije za přirodoškit. Wona bě jako zapósłanca čłonka we wuběrkach za wobswět, přirodoškit a wěstotu reaktorow, za zežiwjenje a ratarstwo a za turizm.

Lemke bě direktna kandidatka Zwjazka 90/Zelenych we wólbnym wokrjesu 70 (Dessau – Wittenberg) a dósta w tutym při wólbach 2021 6,7 % wotedatych hłosow. Tež při wólbach w februarje 2025 zaćahny přez krajnu lisćinu w Saksko-Anhaltskej do zwjazkoweho sejma.

 Wotkazaj 

 Oficielna webstrona 

Kategorija:Žona
Kategorija:Rodź. 1968
Kategorija:Němc
Kategorija:Němski wobswětowy minister
Kategorija:Čłon Zwjazka 90/Zelenych
Kategorija:Zapósłanc zwjazkoweho sejma‎
Kategorija:Wosoba (Dessau)
Kategorija:Politikar (21. lětstotk)